  Виталий Пронин ЕГЭ-ын тырмыт балл люканы быгатымтэослы кужымзэс эскерыны луонлык сётӥськоз туэ сентябрь толэзе ик.Туэ 11-тӥ классэз йылпумъям егитъёс чотало ни баллъёссэс! Дышетонъя но наукая министерство ивортэмъя, ЕГЭ-ын егитъёс ӟечесь тодон-валанъёссэс возьматӥзы.ЕГЭ пыр элькунысьтымы 6 сюрс 212 мурт потӥз, кылем арен ӵошатыса, со 9 процентлы ичигес. Но выпускникъёс ӧжытгес ке но, 100 балл люкамъёс тросгес луизы! Кылем арын соос 25 кузя вал ке, туэ - 27. Нылпиосмы, шӧдске, уката эшъясько ӟуч кылэн - та предметъя 13 мурт вылӥ тодон-валанъёссэ возьматӥз. Озьы ик 100 балл люказы: химиен - 7 мурт, физикаен - 3, географиен - 2, информатикаен - 2 кузя, литератураен - 1 мурт.- 100 балл люкамъёс ваньзы ик лицейёсын, гимназиосын дышетскемын шуыса вераны уг луы, - пусйиз Дышетонъя но наукая министерствоысь огъя тодон-валан сётонъя ёзэн кивалтӥсь Лариса Пластинина. - Таос пӧлын вань Ижысь, Глазовысь, Сарапулысь, Можгалась, Юкаменскысь, Кез ёросысь шор ёзо школаосын дышетскемъёс.Туэ нырысьсэ математикаез кыклы люкизы, та предметэз вузъёсын дышетыны чакласьёслы заданиос секытэсьгес каремын вал. Соосты ӧз быдэстэ 428 егитъёс.- Но кышкано ӧвӧл, та лыдпус укыр бадӟым шуыса, - азинтӥз веранзэ Лариса Пластинина. - Угось таос пӧлысь 119-эз гинэ математикалэсь базовой люкетсэ ӧз сётэ. Но соос но кылем арня пумын эшшо одӥг пол ЕГЭ гожтӥзы - йылпумъянъёс бӧрысьгес тодмо луозы. Ӟуч кылъя экзамен пыр потыны ӧз быгаты 3 мурт.ЕГЭ-ын тырмыт балл люканы быгатымтэослы кужымзэс эскерыны луонлык сётӥськоз туэ сентябрь толэзе ик. Вазен таӵеос быдэс ар возьмало вал. Элина Кумачёва Туспуктэм вотэсысь басьтэмын Теги: дышетон Егитъёс ЕГЭ  